b"\n_START_ARTICLE_\nTorre del Cintoi\n_START_SECTION_\nHist\xc3\xb2ria\n_START_PARAGRAPH_\nLa torre, amb funcions defensives o de vigil\xc3\xa0ncia, podria ser l'origen del nucli del Vendrell, documentat suposadament des del 1032 quan Mir Llop San\xc3\xa7 fou establert al castell de Banyeres i amb seguretat l'any 1037 en una conc\xc3\xb2rdia signada per l'abat de Sant Cugat del Vall\xc3\xa8s, senyor dels castells de Calders i de Santa Oliva dintre els quals es trobava el Vendrell. La torre acab\xc3\xa0 essent el centre de la baronia que senyorej\xc3\xa0 el monestir de Sant Cugat fins a l'abolici\xc3\xb3 de les jurisdiccions feudals al segle XIX. La baronia comprenia els termes de Bonastre, Albinyana, Santa Oliva, Sant Vicen\xc3\xa7 de Calders i el mateix Vendrell.\n_START_SECTION_\nArquitectura\n_START_PARAGRAPH_\nLa torre, esberlada de dalt a baix i que nom\xc3\xa9s es conserva en part, t\xc3\xa9 planta circular i un di\xc3\xa0metre interior de 305 cm. A uns 4 metres d'al\xc3\xa7ada hi ha un relleix d'uns 35 cm que fa pensar que a aquest nivell hi havia un trespol i segurament la porta devia estar a aquesta altura. Pel damunt del relleix nom\xc3\xa9s s'ha conservat 1 m de paret. _NEWLINE_El parament del mur \xc3\xa9s fet a base de pedres mitjanes (15 cm x 25 cm), poc treballades per\xc3\xb2 ben alineades i unides amb morter de cal\xc3\xa7 de color rogenc._NEWLINE_La dataci\xc3\xb3 se situaria cap al segle XI o XII."